ตลาดเงินจับตาสหราชอาณาจักรออกจากอียู
โดย...อัญชลี ซิงห์
20 มิ.ย. 2559

โดย...อัญชลี ซิงห์ 
สายงานธุรกิจตลาดทุน ธนาคารกสิกรไทย มองว่า เงินบาทในสัปดาห์นี้น่าจะเคลื่อนไหวในกรอบ 35.20-35.50 ปัจจัยสำคัญที่ตลาดจะจับตามองมากที่สุด น่าจะเป็นผลของการลงประชามติของประชากรสหราชอาณาจักร ในวันที่ 23 มิ.ย.นี้ ซึ่งความไม่แน่นอนจากประเด็นดังกล่าว ทำให้นักลงทุนในตลาดปิดความเสี่ยงและเข้าหาซื้อสินทรัพย์ปลอดภัยในสัปดาห์ที่ผ่านมา โดยสาเหตุที่ความกลัวของนักลงทุนปรับเพิ่มมากขึ้นนั้นเป็นเพราะผลการสำรวจต่างๆ จากโพลหลายสำนัก เริ่มเป็นไปในทางที่ฝ่ายที่ต้องการออกจากการเป็นสมาชิกนั้นมีคะแนนนำฝ่ายที่ต้องการอยู่เพิ่มมากขึ้น
แม้ว่าทั้งธนาคารกลางของอังกฤษและสถาบันหลายสำนักจะออกมาเตือนเรื่องโอกาสที่เศรษฐกิจสหราชอาณาจักรจะเข้าสู่ภาวะเศรษฐกิจถดถอย หากออกจากการเป็นสมาชิกจริงๆ แล้วก็ตาม แต่ความกลัวนี้น่าจะทำให้โอกาสของการปรับให้อ่อนลงของสกุลเงินตลาดเกิดใหม่มีอยู่มาก โดยเฉพาะก่อนที่จะเห็นผลอย่างเป็นทางการ ที่จะออกในช่วงเช้าของวันที่ 24 มิ.ย. คาดว่าหาก Brexit เกิดขึ้นจริง น่าจะเห็นแรงขายสินทรัพย์เสี่ยงค่อนข้างรุนแรงในช่วงแรก และสกุลเงินตลาดเกิดใหม่จะปรับอ่อนค่าลง ส่วนสินทรัพย์ปลอดภัยอย่างเงินเยน ทองคำ และพันธบัตรน่าจะเห็นราคาปรับสูงขึ้น แต่หากเหตุการณ์เป็นไปอีกทางน่าจะเห็นการรีบาวด์ของสินทรัพย์เสี่ยงหลังจากการประกาศผล
และต้องติดตามการกล่าวสุนทรพจน์ต่อหน้าสภาครองเกรส ของประธานเฟด เจเน็ต เยลเลน เพื่อรายงานเกี่ยวกับการทำนโยบายการเงินรอบครึ่งปี และการประชุมของคณะกรรมการนโยบายการเงิน (กนง.) ของไทยวันที่ 22 มิ.ย.นี้ ซึ่งคาดว่า กนง.จะคงอัตราดอกเบี้ยนโยบายที่ 1.50% 
ทั้งนี้ เงินบาทเปิดตลาดที่ระดับ 35.28 ในสัปดาห์ที่ผ่านมา แข็งค่าขึ้นบ้างและอ่อนค่าลงบ้าง อ่อนค่าจากผลขอเงินเหรียญสหรัฐเป็นหลัก หลังช่วงต้นสัปดาห์ตัวเลขยอดค้าปลีกสหรัฐออกมาดีกว่าตลาดคาด และปรับแข็งขึ้นหลังธนาคารกลางของสหรัฐ (เฟด) คงนโยบายการเงิน โดยแม้ว่าค่ากลางของดอกเบี้ยจากการประมาณการของเฟดจะยังบ่งชี้ถึงการปรับขึ้นดอกเบี้ย 2 ครั้งในปีนี้ แต่จำนวนผู้กำหนดนโยบายการเงินที่ต้องการให้ขึ้นเพียงครั้งเดียวมีมากขึ้นอยู่ที่ 6 คน จากครั้งก่อนมีเพียง 1 คน แต่เสียงส่วนใหญ่ยังเห็นด้วยกับการขึ้นดอกเบี้ย 2 ครั้ง ท่าทีผ่อนคลายของเฟดทำให้ตลาดลดการถือครองเงินเหรียญสหรัฐลงบ้าง เงินบาทลงไปทดสอบระดับแข็งค่าสุดรอบสัปดาห์ที่ 35.13 แต่ปลายสัปดาห์กลับมาอ่อน จากตลาดให้น้ำหนักเรื่อง Brexit ก่อนการโหวตในสัปดาห์นี้ ทำให้สินทรัพย์เสี่ยงไม่ได้รับความนิยมนัก สรุปเงินบาทปิดที่ระดับ 35.24 (วันศุกร์ที่ 17 มิ.ย. เวลา 17.07 น.)